***Osvrt Željke Vrcelj, prof., na Natalijine fotografije*** *(izvadak)*

*→ 6. prosinca 2017. (promocija razglednica*

*„Greetings from Moravice“)*

Natalijine fotografije prikazuju tiha i čudesna goranska mjesta, koja obilazi zajedno sa svojim ocem, mjesta na kojima mnogi od nas nikada nisu bili. Čini se da Natalija umije slušati vlati trave, lišće, te kroz detalje i samostvorene idilične slike izražava senzibilitet za vizualnu kulturu. Istinska dirljiva poetičnost ogleda se u nazovi svemirskim prostranstvima naših šuma, čaroliji jeseni u prirodi, snijegom i ledom prekrivenim planinama, očaravajućim kapljicama vode i nježnosti cvijeća u proljeće, kao i u ljetnim sunčevim zrakama.

Smišljenom interpretacijom, a nošena vlastitom osjećajnošću, prenosi nam autentične vrijednosti zavirivši u život toliko različit od svakodnevice. Zaustavljen djelić vremena, kroz niz motiva, govori o neponovljivosti i egzistira uhvaćen u svojoj tišini. Natalijin osobni rukopis vidljiv je kroz jasne lirske slike koje prenose svu ljepotu i svježinu prizora, ugođaj, uz prepoznavanje posebnosti, a u suglasju suptilne energije čovjeka i prirode.

Vjerujem da će ovaj današnji slatki obrok ljepote koja se prostire pred našim očima u Natalijinim fotografijama, te razglednicama, pronaći put do pukotina u našim srcima i ispuniti ih cvjetovima čežnje i snova.

Poželimo Nataliji još bezbroj trenutaka nadahnuća, kreativnog izražavanja, umjetničke slobode i izazova. Nadamo se da će, uz kvalitetnu fotografsku opremu, a usavršavanjem fotografskih umijeća, i dalje uspješno iznalaziti mogućnosti interakcije vlastitog stvaralaštva u okruženju svakodnevice.

Umjetnik uvijek uči ...

Natalijine fotografije razotkrivaju neobičnu čaroliju prirode i života, a čini se kao da plove njezinim obzorjima. I stoga koristim priliku i pozivam vas na još jednu izložbu u našoj školskoj knjižnici, koja će biti otvorena idući tjedan. Natalija će fotografijama jesenskih i zimskih motiva pružiti podršku i poticaj putopiscu i fotografu Davoru Rostuharu, u ostvarenju njegovog polarnog sna. Naime, ovih dana je Davor, posve sam, pješice, krenuo na avanturističko putovanje ledenom divljinom do Južnog pola.